Diari Oficial de la Generalitat Valenciana


Sumari del DOGV 7785, del 18-05-2016 (2016/3061)

Resolució de la condició d'agent urbanitzador del programa d'actuació integrada per al desenvolupament de la unitat d'execució B-2 del pla general.
---------------------------------------------------------------------------------------------------------------------------------------------------

### Dades del document

Número de DOGV
:   7785

Data del DOGV
:   18-05-2016

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2016/3061


Data del document
:   21-04-2016

Organisme emissor
:   Ajuntament de Borriana

Tipus de document
:   Resolució

Descriptors 

:   * Borriana
    * pla d'urbanisme
    * administració local

Resolució de la condició d'agent urbanitzador del programa d'actuació integrada per al desenvolupament de la unitat d'execució B-2 del pla general. [2016/3061]  
El Ple de l'Ajuntament, en sessió realitzada el 3 de març de 2016, va adoptar l'acord següent:  
  
«Resolució, si escau, de la condició d'agent urbanitzador del programa d'actuació integrada per al desenvolupament de la unitat d'execució B-2 del pla general de Borriana a la mercantil Urbasur Siglo XXI, SL.  
Examinades les actuacions que consten en l'expedient tramitat en aquest ajuntament amb vista a l'execució del programa d'actuació integrada per al desenvolupament de la unitat d'execució B-2 del pla general de Borriana, i tenint en compte els següents:  
  
Antecedents  
1. El Ple d'aquest ajuntament, en sessió extraordinària realitzada el 31 de gener de 2006, va acordar l'aprovació del programa d'actuació integrada per al desenvolupament de la unitat d'execució B-2 del pla general, adjudicant la condició d'urbanitzador d'aquest a la mercantil Novenes de Calatrava, SL.  
Mitjançant un Acord plenari de 2 de març de 2006, l'ajuntament va acceptar la sol·licitud d'Urbasur siglo XXI, SL de subrogar-se en el lloc de Novenes de Calatrava, SL, com a adjudicatari de la condició d'agent urbanitzador del programa d'actuació integrada per al desenvolupament de la unitat d'execució B-2, havent assumit l'esmentada mercantil els compromisos i obligacions que es van originar en l'Acord plenari de data 31 de gener de 2006. El conveni urbanístic va ser subscrit en data 15 de juny de 2006 i el programa es va inscriure el 18 d'octubre de 2006 en el Registre de Programes i Agrupacions d'Interés Urbanístic de la Conselleria de Territori i Habitatge, en el número d'assentament 64 del llibre huité.  
L'Alcaldia Presidència, mitjançant Decret de 20 de desembre de 2006, va aprovar el projecte d'urbanització corresponent a l'esmentat programa (DOCV 5454, 20.02.2007); i es va aprovar per Decret de 21 de desembre de 2007 el projecte de reparcel·lació de la unitat d'execució B-2, que va ser inscrit en el Registre de la Propietat de Nules el 25 de juny de 2008.  
2. En data 20 de juny de 2008 es va subscriure l'acta de comprovació del replantejament de les obres, amb un termini d'execució de set mesos.  
En data 8 de juliol de 2009 (RE 12765), Urbasur Siglo XXI, SL va presentar per a la seua aprovació municipal la sisena certificació d'obra, corresponent al 71,24% de l'obra executada, de la qual es va emetre un informe favorable per l'enginyer de camins municipal el 13 de juliol de 2009, i aprovada per Decret de 14 de juliol de 2009, sense que s'haja presentat en aquest ajuntament certificació d'obra executada posteriorment.  
Per Decret de l'Alcaldia Presidència de 24 de maig de 2010, es va requerir la mercantil Urbasur Siglo XXI, SL, perquè en el termini màxim d'un mes reprenguera les obres d'urbanització de l'esmentada unitat i presentara un pla d'obra, amb expressió del programa i pla de treballs previstos per a l'efectiva terminació de les obres, amb l'advertència que, transcorregut l'esmentat termini, començaria a computar-se el termini d'execució que quedava pendent per a completar la urbanització.  
En data 10 de juny de 2010 (reg. entrada núm. 11916) Cayetana Monsonís Blanch, en representació d'Urbasur Siglo XXI, SL, va presentar un escrit en què sol·licitava l'ampliació en dos mesos més de la finalització de les obres, de manera que s'acordara un nou termini romanent de tres mesos comptador a partir del mes de juny.  
Per Decret de 13 d'octubre de 2010 es va admetre, com a termini de finalització de l'obra urbanitzadora de la unitat d'execució B-2, tres mesos comptadors des de la notificació del Decret de 24 de maig de 2010, que es va practicar el 2 de juny de 2010.  
Per escrit de 21 d'octubre de 2010 (RE 19783) Cayetana Monsonís Blanch, en representació d'Urbasur Siglo XXI, SL, va manifestar la previsió de la mercantil de finalitzar les obres «de manera aproximada al final del pròxim mes de desembre».  
«En data 26 de setembre de 2011 l'enginyer de camins municipal va emetre un informe del tenor següent:  
Les obres d'urbanització de la unitat d'execució UE B-2 van estar interrompudes o amb molt baixa activitat des de gener de 2009, per la impossibilitat, entre altres circumstàncies, d'ocupar determinades finques la situació de les quals dins del PAI afecta substancialment el traçat, seguretat i continuïtat dels serveis que cal implantar.  
En data 12 de maig de 2010 es va produir l'ocupació municipal dels immobles en qüestió a l'empara de la resolució de l'Alcaldia de data 23 d'abril de 2010 i de l'autorització judicial atorgada en data 30 de març de 2010 a aquest efecte, amb referència a la parcel·la inicial número 6 del projecte de reparcel·lació del PAI.  
A partir de la referida ocupació, no s'aprecia major inconvenient per a procedir a la represa de les obres d'urbanització, les quals poden desenvolupar-se de manera continuada fins a la seua terminació.  
Segons fixa l'acta de comprovació de replantejament, les obres van començar el 20 de juny de 2008. La duració de les obres, d'acord amb les determinacions del PAI, és de set mesos.  
Al maig de 2010 es va requerir l'urbanitzador de la UE B2 perquè reprenguera les obres d'urbanització del sector, en termini màxim d'un mes a partir de la comunicació, i se'l va advertir que, a partir de l'esmentat termini, començava a computar el termini d'execució pendent per a completar la urbanització.  
L'urbanitzador va demanar un termini ampliat de dos mesos que, encara que admés per l'ajuntament, tampoc va ser complit. Al setembre de 2010 es va emetre un informe tècnic respecte d'això, en què s'establia que les obres no s'han représ ni s'aprecien indicis que ho facen pròximament. En aquest moment han transcorregut folgadament més de seis mesos de suspensió continuada, per la qual cosa resultaria d'aplicació l'article 143 de la LUV, segons el qual la inactivitat injustificada de l'urbanitzador durant un període de sis mesos consecutius o nou d'alterns determina la resolució de l'adjudicació.  
Consta, d'altra banda, resolució del Servei Provincial d'Energia de la Conselleria d'Infraestructures que autoritza una pròrroga per a l'execució de les instal·lacions elèctriques i centres de transformació del PAI fins al 19 de març de 2012, la qual cosa accentua la necessitat d'adoptar les actuacions pertinents per a resoldre la present situació d'inactivitat, i poder finalitzar les esmentades obres elèctriques a temps i sense sobrecost.»  
3. Prenent com a base aquests antecedents, per Decret de l'Alcaldia Presidència de 4 de novembre de 2011 es va resoldre iniciar el procediment de resolució de l'adjudicació de la condició d'agent urbanitzador del programa d'actuació integrada de la unitat d'execució B-2 a la mercantil Urbasur Siglo XXI, SL, per diversos incompliments d'aquesta, concedint tràmit d'audiència a l'esmentada mercantil i a la Societat de Garantia Recíproca de la Comunitat Valenciana com a entitat avaladora.  
No havent-se adoptat acord municipal en els terminis marcats, per Acord del Ple d'aquest ajuntament de 3 d'abril de 2014 es va declarar caducat el procediment anterior i es va incoar un nou procediment de resolució contractual, que va concedir un tràmit d'audiència a l'urbanitzador i a l'entitat avaladora.  
En data 30 d'abril de 2014 (RE 6322), Cayetana Monsonís Blanch, en representació d'Urbasur Siglo XXI, SL, va sol·licitar la suspensió temporal de l'execució del programa per al desenvolupament de la unitat B-2, justificada per la mala situació economicofinancera de la mercantil urbanitzadora i fent ús de la possibilitat prevista en la disposició transitòria primera del Decret Llei 2/2011, de 4 de novembre, del Consell.  
Com a conseqüència de l'esmentat escrit, per Decret número 1637/14, de 15 de maig de 2014, es va concedir a Urbasur Siglo XXI, SL, un termini perquè es pronunciara expressament sobre l'acceptació de les condicions esmentades en l'informe tècnic de 7 de maig de 2014 per a accedir a la suspensió, amb caràcter previ a l'inici del corresponent procediment de suspensió temporal d'execució del programa de la UE B-2, i instar-la així mateix perquè presentara una memòria justificativa de la suspensió.  
En data 11 de juny de 2014 (RE 8732), Urbasur Siglo XXI, SL va manifestar que les condicions d'aquesta Administració li resultaven inassumibles.  
Per Decret de 4 de juliol de 2014 es va sol·licitar informe al Consell de Territori i Paisatge i consta en l'expedient la resolució, de 6 d'octubre de 2014, de la Conselleria d'Infraestructures, Territori i Medi Ambient, que es va pronunciar assenyalant:  
El procediment de resolució de l'adjudicació del programa en relació amb el qual se sol·licita aquest dictamen es va iniciar abans de l'entrada en vigor de la Llei 5/2014, de 25 de juliol, d'ordenació del territori, urbanisme i paisatge (d'ara endavant LOTUP), per la qual cosa a l'esmentat procediment s'aplica la normativa anterior.  
En tot cas es recorda que en els procediments de resolució de programes que s'inicien després de l'entrada en vigor de la LOTUP, i encara que es tracte de programes adjudicats amb anterioritat, no és possible ja la sol·licitud de dictamen del Consell Superior de Territori i Urbanisme o òrgan que exercia les seues funcions, com expressament s'estableix en l'apartat segon de la disposició transitòria quarta de la LOTUP. D'altra banda, el termini per a resoldre el procediment de resolució de l'adjudicació dels programes, en els procediments de resolució iniciats després de l'entrada en vigor de la LOTUP, és de sis mesos, com s'estableix en l'article 163.7 de la LOTUP.  
[?]  
En el supòsit que ara s'examina, la documentació incorporada en l'expedient municipal ha acreditat de forma suficient que s'han incomplit els terminis d'urbanització, amb la qual cosa es dóna la causa de resolució expressament prevista en l'article 337 del ROGTU.  
Per tant, és procedent emetre un informe favorable a la proposta de resolució municipal.  
El Consell Jurídic Consultiu va emetre el dictamen número 668/2014, de 4 de desembre de 2014, que va indicar el seu parer de declarar la caducitat del procediment incoat el 3 d'abril de 2014.  
4. De conformitat amb l'esmentat dictamen, per acord del Ple de l'Ajuntament de 3 de setembre de 2015 es va declarar caducat el procediment anterior i s'ha incoat un nou procediment, en el qual s'ha concedit un tràmit d'audiència a l'urbanitzador, a l'entitat avaladora i als propietaris de terrenys inclosos en l'àmbit de la unitat d'execució B-2.  
  
Fora del termini concedit a aquest efecte, en data 22 d'octubre de 2015 (RE 13678), ha estat presentat escrit d'al·legacions per José Antonio Lanaquera Guardiola, en qualitat d'apoderat de la Societat de Garantia Recíproca de la Comunitat Valenciana.  
La mercantil urbanitzadora Urbasur Siglo XXI, SL no ha formulat al·legacions.  
Amb data 18 de novembre de 2015 (RE 14912), Cristina Soler Cerisuelo i Javier Piñeiro Membrado, com a propietaris afectats, van interposar un recurs de reposició contra l'Acord plenari de 3 de setembre de 2015, sol·licitant així mateix la suspensió de l'acte. L'esmentat recurs ha sigut inadmés per Acord plenari d'11 de gener de 2016, que així mateix ha desestimat la sol·licitud de suspensió de l'execució de l'acte objecte de recurs.  
5. Per Decret número 2015-3879, de 21 de desembre de 2015, es va sol·licitar el preceptiu dictamen del Consell Jurídic Consultiu de la Comunitat Valenciana, amb suspensió del termini màxim per a resoldre i notificar el procediment.  
El dictamen ha estat emés el 21 de gener de 2016 (RE 1528, de 27.01.2016), indicant el Consell Jurídic Consultiu que «és procedent resoldre la condició d'agent urbanitzador a la mercantil Urbasur Siglo XXI, SL, amb els efectes assenyalats en la consideració cinquena del dictamen».  
6. En data 12 de febrer de 2016 s'ha emés un informe de l'enginyer de camins municipal sobre la liquidació de les obres i càrregues pendents en la unitat d'execució B-2.  
Així mateix, consta en l'expedient l'informe emés per la Tresoreria Municipal el 19 de febrer de 2016 respecte de l'aval dipositat per la mercantil Urbasur Siglo XXI, SL, en concepte de garantia de promoció de la unitat d'execució B-2.  
  
Fonaments de dret  
1. Respecte a la legislació aplicable  
És procedent distingir entre la normativa aplicable al procediment i la normativa substantiva per a resoldre les qüestions que es plantegen.  
Atenent al que preveuen la disposició transitòria primera de la Llei 16/2005, de 30 de desembre, Urbanística Valenciana (d'ara endavant LUV), i la disposició transitòria tercera del Decret 67/2006, de 19 de maig, pel qual s'aprova el Reglament d'ordenació i gestió territorial i urbanística (d'ara endavant ROGTU), el compliment i execució del programa d'actuació integrada per al desenvolupament de la unitat d'execució B-2 es regeixen pel que preveu la Llei 6/1995, de 15 de novembre, reguladora de l'activitat urbanística (d'ara endavant LRAU), tenint en compte que l'esmentat programa es va aprovar el 31 de gener de 2006.  
Segons disposa l'article 29.13 de la LRAU, les relacions derivades de l'adjudicació del programa s'han de regir per les normes rectores de la contractació administrativa. La legislació en matèria de contractes vigent en el moment d'adjudicació del programa de la unitat d'execució B-2 era el Reial Decret Legislatiu 2/2000, de 16 de juny, pel qual s'aprova el Text Refós de la Llei de Contractes de les Administracions Públiques (d'ara endavant TRLCAP) i el seu Reglament general, aprovat per Reial Decret 1098/2001, de 12 d'octubre (d'ara endavant RLCAP).  
Així mateix resulta d'aplicació el conveni urbanístic subscrit amb la mercantil Urbasur Siglo XXI, SL, en data 15 de juny de 2006.  
D'altra banda, cal tenir en consideració que, atés que l'acord d'inici del present procediment de resolució contractual es va adoptar el dia 3 de setembre de 2015, estant ja en vigor la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana (d'ara endavant LOTUP), és aquest text legal l'aplicable al present procediment, que té incidència en dos aspectes: un, que segons disposa la seua disposició transitòria quarta no s'ha sol·licitat el dictamen del titular de la Conselleria d'Infraestructures, Territori i Medi Ambient, que exercia les funcions del Consell Superior de Territori i Urbanisme, com exigia la legislació precedent; i un altre, referit al termini per a resoldre el procediment de resolució contractual, que l'article 163.7 LOTUP fixa en sis mesos.  
2. Respecte al fons de l'assumpte  
Els antecedents més amunt exposats han acreditat de forma suficient que la mercantil Urbasur Siglo XXI, SL ha incomplit els terminis d'urbanització i que, en conseqüència, ha incorregut en la causa de resolució contractual prevista en l'article 111.e del Text Refós de la Llei de Contractes de les Administracions Públiques.  
Disposa l'article 95 del TRLCAP que el contractista està obligat a complir el contracte dins del termini total fixat per a la realització d'aquest, de manera que en cas de demora respecte al compliment del termini total l'Administració pot optar indistintament per la resolució del contracte o la imposició de penalitats diàries.  
En aquest sentit l'article 111.e del TRLCAP assenyala com a causa de resolució del contracte la demora en el compliment dels terminis per part del contractista. Aquesta causa s'arreplegava així mateix en l'article 143.1 de la LUV i en l'article 337 del ROGTU, i avui es preveu en l'article 164.2.d de la Llei 5/2014, de 25 de juliol, d'ordenació del territori, urbanisme i paisatge (d'ara endavant LOTUP), que indica que la inactivitat injustificada de l'urbanitzador durant un període de sis mesos consecutius o nou d'alterns determina la remoció de l'urbanitzador en les seues funcions.  
Doncs bé, el dictamen número 023/2016, de 21 de gener, de 2016, dictat en l'expedient 531/2015 del Consell Jurídic Consultiu, en la seua consideració quarta assenyala:  
És a dir, a pesar d'haver concedit la corporació local l'any 2010 una pròrroga en el termini d'execució de les obres de la unitat d'execució B-2, l'agent urbanitzador, Urbasur Siglo XXI, SL, en la data no les ha finalitzades. El percentatge d'obra executada, segons les certificacions aprovades, és del 71,24%.  
Allò que s'ha informat anteriorment permet concloure que la mercantil urbanitzadora ha incomplit els terminis d'execució de les obres, ja que a pesar d'haver-se ampliat el seu termini d'execució, no s'han executat en la seua totalitat, i això és motiu per a la resolució de la seua condició d'agent urbanitzador, de conformitat amb els articles 111.e del TRLCAP, i 143 de la Llei Urbanística Valenciana, en relació amb l'article 337 del Reglament d'ordenació i gestió territorial i urbanística, aprovat per Decret 67/2006, de 19 de maig (d'ara endavant ROGTU), en virtut del qual:  
La inactivitat injustificada de l'urbanitzador durant un període de sis mesos consecutius o nou d'alterns determina la resolució del contracte amb l'Administració. A l'efecte de computar el termini d'inactivitat de l'urbanitzador cal ajustar-se als documents i antecedents que consten en l'expedient administratiu, sense perjudici de la potestat inspectora que, en tot cas, correspon a l'Administració.  
En conseqüència, és procedent la resolució de l'adjudicació.  
3. Respecte de les al·legacions formulades en el procediment  
I. És procedent inadmetre les presentades el 22 d'octubre de 2015 (RE 13420) per José Antonio Lanaquera Guardiola, en qualitat d'apoderat de la Societat de Garantia Recíproca de la Comunitat Valenciana, per extemporànies.  
D'acord amb l'article 109 del Reglament general de la Llei de Contractes i l'article 164 de la LOTUP, l'Acord de 3 de setembre de 2015 va concedir a l'urbanitzador Urbasur Siglo XXI, SL i a l'entitat avaladora un termini d'audiència de 10 dies naturals. L'esmentat acord es va notificar a la Societat de Garantia Recíproca de la Comunitat Valenciana el 24 de setembre de 2015, per la qual cosa l'escrit presentat el 22 d'octubre de 2015 (RE 13051) és extemporani.  
II. Al·legacions formulades per Urbasur Siglo XXI, SL. Sol·licitud de suspensió del programa de la unitat d'execució B-2  
Com s'ha exposat en els antecedents, Cayetana Monsonís Blanch, en representació d'Urbasur Siglo XXI, SL, va sol·licitar en data 30 d'abril de 2014 (RE 6322) la suspensió temporal de l'execució del programa per al desenvolupament de la unitat B-2, justificada per la mala situació economicofinancera de la mercantil urbanitzadora i fent ús de la possibilitat prevista en la disposició transitòria primera del Decret Llei 2/2011, de 4 de novembre, del Consell.  
El Decret número 1637/14, de 15 de maig de 2014, va concedir a Urbasur Siglo XXI, SL, un termini perquè es pronunciara expressament sobre l'acceptació de les condicions esmentades en l'informe tècnic de 7 de maig de 2014 per a accedir a la suspensió, instant-lo així mateix perquè presentara una memòria justificativa de la suspensió.  
En data 11 de juny de 2014 (RE 8732) Urbasur Siglo XXI, SL va manifestar que les condicions que imposa aquesta Administració li resultaven inassumibles i va manifestar la seua oposició a l'execució íntegra de l'aval, per enriquiment injust d'aquesta Administració.  
En la mesura que aquestes actuacions es van desenvolupar en un procediment ja caducat, però respecte del qual l'Acord de 3 de setembre de 2015 va assenyalar la conservació «d'aquells actes i tràmits que pogueren resultar oportuns»; i en la mesura que, tal com ha assenyalat el Consell Jurídic Consultiu, «no havent canviat els fets i les circumstàncies que van motivar l'inici del procediment s'entenen conservades tals al·legacions presentades el dia 30 d'abril de 2014»; és procedent adoptar una resolució expressa sobre la sol·licitud de suspensió del Programa i sobre les al·legacions formulades per l'empresa contractista.  
  
Es considera que en el cas que tractem és precisament l'interés públic el que aconsella que, per a accedir a la suspensió del programa, queden establides les condicions per a la represa i terminació dels treballs d'urbanització pendents d'executar, tant per a garantir les càrregues i els costos d'urbanització del programa, salvaguardant els drets dels propietaris de l'àmbit, com per a impedir un major deteriorament de l'obra ja realitzada i paralitzada des de fa més de quatre anys. La manifestació de l'urbanitzador declarant inassumibles aquestes condicions motiven la desestimació de la sol·licitud de suspensió.  
  
D'altra banda i respecte de les al·legacions plantejades per l'urbanitzador que s'oposaven a la confiscació de l'aval per enriquiment injust de l'Administració, l'esmentat Dictamen número 023/2016 del Consell Jurídic Consultiu s'ha pronunciat indicant el seu parer de resoldre la condició d'agent urbanitzador a la mercantil Urbasur Siglo XXI, SL, amb els efectes assenyalats en la consideració cinquena del dictamen, que indica:  
Segons l'article 113.4 TRLCAP, «quan el contracte es resolga per incompliment culpable del contractista li ha de ser confiscada la garantia i, a més, ha d'indemnitzar l'Administració els danys i perjudicis ocasionats en el que excedisquen de l'import de la garantia confiscada».  
  
En el present supòsit, és procedent la confiscació de la fiança, atesa la funció punitiva a què atén, en els termes que preveu l'article 113.4 del TRLCAP.  
És procedent, per tant, desestimar íntegrament les al·legacions formulades per Urbasur Siglo XXI, SL, en data 30 d'abril de 2014 (RE 6322).  
4. Conseqüències de la resolució de l'adjudicació  
I. Són conseqüències de la resolució de l'adjudicació les previstes en l'article 29.13 de la LRAU.  
Disposa aquest article 29.13 de la LRAU que, sense perjudici de les responsabilitats econòmiques que siguen procedents, la resolució de l'adjudicació «determina la cancel·lació de la programació i la subjecció de l'àmbit de l'actuació a les previsions de l'article 10. El corresponent acord, a més i quan siga procedent, ha de:  
C) Incoar, si es creu oportú, les actuacions necessàries per a acordar una nova programació del terreny en què el nou urbanitzador assumisca les obligacions de l'antic, afectant els béns i recursos resultants de la liquidació de la programació cancel·lada a executar la que la substituïsca o, en qualsevol altre cas, i excepte perjudici per a l'interés públic o tercer sense culpa, disposar:  
1r. La devolució de la contribució a les càrregues d'urbanització, efectivament satisfetes i no aplicades a la seua destinació, als propietaris de terrenys en què no s'escometrà una nova programació, prèvia modificació pel mateix procediment seguit per a la seua adopció dels corresponents actes administratius dictats per a l'execució del programa cancel·lat; o  
2n. La compensació que siga pertinent als propietaris que hagen contribuït a les càrregues d'urbanització amb càrrec a l'execució de les garanties prestades per l'antic urbanitzador, quan aquesta siga procedent.»  
Com s'ha arreplegat en els antecedents, consta en l'expedient que l'última certificació d'obra expedida és de juny de 2009, amb un percentatge d'obra executada del 71,24 %.  
Així, tenint en compte el percentatge d'obra executada i considerant que és l'interés públic el que aconsella la terminació dels treballs d'urbanització pendents d'executar, salvaguardant els drets dels propietaris de l'àmbit, és procedent acordar la cancel·lació de la programació i incoar les actuacions necessàries per a acordar una nova programació del terreny, per gestió directa, afectant els béns i recursos resultants de la liquidació de la programació que es cancel·la a executar la que la substituïsca.  
II. D'altra banda, respecte a les responsabilitats econòmiques a què al·ludeix l'article 29.13 de la LRAU, resulta aplicable l'estipulació desena del conveni urbanístic del programa d'actuació integrada per al desenvolupament de la unitat d'execució B-2, segons la qual:  
«Cal ajustar-se al que disposen els articles 29.10 i 29.13 de la LRAU quant a resolució, revocació i cancel·lació de l'adjudicació.  
En tot cas, si l'urbanitzador incomplira l'obligació expressada en l'article 66.3 de la LRAU li seria de plena aplicació el que disposa l'article 66.4 de la mateixa llei, de tal manera que, sense perjudici de les altres mesures procedents, deuria a l'Administració actuant:  
  
a) En cas de resolució del programa, el valor de les retribucions ja percebudes, previ descompte del de les obres realitzades; i  
b) Quan incórrega en mora en la seua obligació d'urbanitzar, els interessos de la quantitat que resultaria d'acord amb l'apartat anterior, segons el tipus legal dels diners.  
El deute s'ha de declarar mitjançant una resolució de l'Administració actuant amb audiència prèvia de l'interessat i pot ser recaptat per via de constrenyiment. Les quantitats així recaptades s'han de destinar preferentment a garantir o sufragar la total execució de les obres o, subsidiàriament, a compensar els propietaris pels perjudicis patits.  
Així, en concepte de garantia d'execució del programa d'actuació integrada de la unitat d'execució B-2, consta en la Tresoreria Municipal un aval bancari (núm. de registre d'avals 1422, dipositat el 12.04.2006) constituït de forma solidària respecte a l'obligat principal, amb renúncia expressa al benefici d'excussió, i amb compromís de pagament a primer requeriment de l'Ajuntament de Borriana, per import de 78.306,71 euros.  
Aquesta garantia, prestada en aplicació de l'article 29.8 de la LRAU, respon del compliment de les previsions del programa i la seua confiscació és consubstancial a la resolució per incompliment, atés que queda provada en els antecedents de l'expedient la situació objectiva d'incompliment culpable per part de l'urbanitzador.  
Assenyala l'article 113.4 del TRLCAP, aplicable per remissió de l'article 29.13 de la LRAU, que «quan el contracte es resolga per incompliment culpable del contractista li ha de ser confiscada la garantia i, a més, ha d'indemnitzar l'Administració dels danys i perjudicis ocasionats en el que excedisquen l'import de la garantia confiscada».  
En aquest sentit l'article 43.2 del TRLCAP preveu que les garanties definitives han de respondre dels conceptes següents:  
c) De la confiscació que puga decretar-se en els casos de resolució del contracte, d'acord amb el que s'estableix en aquest o amb caràcter general en aquesta llei.  
Així mateix, assenyala l'article 29.13.C.2n de la LRAU, en relació amb l'esmentat article 113.4 del TRLCAP, que l'acord de cancel·lació de la programació ha de disposar, quan siga procedent, la compensació que siga pertinent als propietaris que hagen contribuït a les càrregues d'urbanització amb càrrec a l'execució de les garanties prestades per l'antic urbanitzador.  
D'aquesta manera, l'article 66.6 de la LRAU (amb el mateix tenor literal que el derogat article 163.3 LUV) preveu que l'urbanitzador és responsable dels danys causats als propietaris o a altres persones com a conseqüència de la seua activitat o per la falta de diligència en el compliment de les seues obligacions. L'article 132.3 de la vigent LOTUP manté aquesta obligació de l'urbanitzador en assenyalar que ha de respondre, davant dels afectats, dels danys i perjudicis que els cause.  
Com s'ha assenyalat anteriorment, el Consell Jurídic Consultiu s'ha pronunciat en el present procediment de resolució contractual i el Dictamen número 023/2016, de 21 de gener, de 2016, assenyala la procedència de resoldre la condició d'agent urbanitzador a la mercantil Urbasur Siglo XXI, SL, amb els efectes assenyalats en la consideració cinquena del dictamen, que indica:  
Segons l'article 113.4 del TRLCAP, «quan el contracte es resolga per incompliment culpable del contractista li ha de ser confiscada la garantia i, a més, ha d'indemnitzar a l'Administració els danys i perjudicis ocasionats en el que excedisquen de l'import de la garantia confiscada».  
En el present supòsit, és procedent la confiscació de la fiança, atesa la funció punitiva a què atén, en els termes que preveu l'article 113.4 del TRLCAP.  
Per tot allò que s'ha exposat, és procedent resoldre el contracte per causa imputable al contractista, amb confiscació de la fiança dipositada en la Tresoreria Municipal, en un import de 78.306,71 euros, a fi de satisfer els danys i perjudicis que la seua conducta incomplidora haja causat. Per a la determinació de l'import d'aquests últims, s'ha d'incoar procediment contradictori amb audiència a l'urbanitzador i als propietaris, tenint en compte que entre els danys irrogats a aquesta administració es poden esmentar, d'una banda, les obres que exigisquen les companyies subministradores o la reposició d'aquells elements deteriorats i l'esmena dels quals no ha pogut atendre's en el procediment de recepció i garantia de les obres; i d'una altra, les despeses que comportaran la finalització de l'execució del programa (llegiu la redacció del compte de liquidació definitiva del projecte de reparcel·lació o l'alçament d'afeccions reals en el registre de la propietat), sense perjudici de la subsistència de responsabilitat del contractista en el que es refereix a l'import que excedisca del de la garantia confiscada.  
III. Liquidació de les obres  
L'enginyer de camins municipal ha emés informe en data 12 de febrer de 2016:  
És necessari avaluar l'abast dels costos i càrregues pendents d'execució per al correcte acabat de l'obra urbanitzadora.  
En aquest moment, segons es desprén de les dades de l'expedient, hi ha certificat un 71,24% de l'obra d'urbanització, i està pendent d'execució, segons projecte, un 28,76%, la qual cosa representa un cost de 254.049,48 euros (PEC, sense IVA) i unes càrregues pendents de 319.985,46 euros (IVA inclòs); l'abast i detall de les esmentades xifres es desglossa en el quadre adjunt:  
  
Estat certificacions UE B-2 Borriana 15.12.2015  
Plica econòmica Total cert. Falta cert.  
 71,24% 28,76%  
PEM 742.204,59 - 528.717,64 - 213.486,95 -  
GG 13 % 96.486,60 - 68.733,29 - 27.753,30 -  
BI 6 % 44.532,28 - 31.723,06 - 12.809,22 -  
PEC 883.223,46 - 629.173,99 - 254.049,48 -  
GG de Projectes 13 % 104.665,13 - 98.643,97 - 6.021,15 -  
B. Urbanitzador 6,78 % 54.586,89 - 38.885,57 - 15.701,32 -  
TOTAL (sense IVA) 1.042.475,48 - 766.703,53 - 275.771,95 -  
IVA 16 % 166.796,08 - 122.672,57 - 44.123,51 -  
TOTAL (amb IVA) 1.209.271,56 - 889.376,10 - 319.895,46 -  
  
Així, l'import de les obres executades i justificades en l'última certificació número 6 és de 254.049,48 euros (EM+19 %GG i BI, sense IVA), que arriba al percentatge indicat sobre el pressupost total del projecte.  
En conseqüència, l'import de liquidació de les obres ja realitzades, degudament constatades i mesurades, es considera coincident amb l'esmentada quantia de 254.049,48 euros.  
D'altra banda, la finalització de les obres requeriria eventualment una major inversió, derivada de les correccions i obres addicionals, fonamentalment de tipus elèctric, motivada per exigències de les companyies subministradores, i de la necessitat de condicionar o reparar els deterioraments de les obres ja executades. Es fa constar, en aquest sentit, que la validesa de la instal·lació elèctrica ja executada està pendent de determinar i de ratificar per la companyia elèctrica.  
Adjunt s'acompanya resum del pressupost final presumible, amb incorporació dels esmentats ajustos (incloent actualització de l'IVA al 21%), elaborat per l'assistència tècnica a la direcció d'obra, a petició de l'ajuntament:  
  
Finalització UE B-2. 15.12.2015  
Finalització obra (PEM)\* 251.945,18 -  
Condicionament estat actual (PEM) 48.390,00 -  
Total finalització obra (PEM) 300.335,18 -  
13% despeses generales 39.043,57 -  
6% benefici industrial 18.020,11 -  
Total pressupost contracta 357.398,86 -  
Assist. tèc. proj. final, DO, CSS 6.000,00 -  
Legalitza. i proj. elèctrics 13.500,00 -  
G. gest. registre i compte liqu. 3.000,00 -  
Total (sense IVA) 379.898,86 -  
21% IVA 79.778,76 -  
Total (amb IVA) 459.677,62 -  
  
  
\* Desglossament del pressupost d'execució material en annex a part  
D'aquesta manera, la previsió de càrregues pendents de repercutir entre els afectats per a la terminació de les obres ascendeix a 459.677,62 euros. Atés que la quantia de càrregues pendents, segons el projecte inicial, és de 319.895,46 euros, tal com s'ha expressat, es generaria una diferència o increment de càrregues de 139.782,16 euros.  
Ara bé, l'article 343 del ROGTU estableix que la resolució del contracte entre ajuntament i urbanitzador ha de donar lloc a les conseqüències previstes en la legislació de contractes; i entre aquestes hi ha les responsabilitats afectes a la garantia dipositada per l'urbanitzador; garantia que, segons l'article 100 del TRLCAP, ha de respondre, entre altres conceptes, de la correcta execució de les prestacions previstes en el contracte, de les despeses originades per la demora del contractista en el compliment de les seues obligacions i dels danys i perjudicis ocasionats amb motiu de l'execució del contracte o del seu incompliment.  
En conseqüència, assumint que l'ajuntament puga confiscar la fiança, amb les formalitats i tràmits pertinents, es pot garantir el correcte acabat de l'obra, en les condicions tècniques i funcionals que resulten necessàries i justificades. Aquesta fiança ascendeix a la quantitat de 78.306,71 euros.  
Amb això, la suma de les quanties de càrregues repercutibles als propietaris, segons programa (319.895,46 ?) i de l'aval dipositat per l'urbanitzador (78.306,71 ?), ascendeix a 398.202,17 euros, quantitat inferior a l'eventual quantia total de càrregues necessària per a la correcta execució i acabat del PAI. Això obligaria a tramitar una retaxació de càrregues per l'ajuntament, amb els reajustaments de previsions que puguen aconseguir-se amb Iberdrola, o a assumir a càrrec de l'ajuntament la quantia diferencial expressada, de 61.475,45 euros, a fi de minimitzar la seua repercussió sobre els propietaris.  
5. Compliment del procediment legalment previst per a la resolució del programa  
S'ha complit el procediment de resolució contractual previst en l'article 164 i disposició transitòria quarta de la Llei d'ordenació del territori, urbanisme i paisatge, en relació amb l'article 109 del Reglament general de la Llei de Contractes de les Administracions Públiques, aprovat per Reial Decret 1098/2001, de 12 d'octubre (RLCAP); de manera que l'Acord de 3 de setembre de 2015, que va incoar el procediment, s'ha notificat concedint audiència a l'empresa urbanitzadora, a l'entitat avaladora i als que figuren com a titulars registrals de drets i càrregues sobre els béns afectats per l'actuació.  
  
Així mateix, consta en l'expedient el Dictamen número 023/2016, de 21 de gener, de 2016, dictat en el seu expedient 531/2015 del Consell Jurídic Consultiu que, en la seua consideració segona, assenyala:  
S'han seguit les principals regles procedimentals perquè iniciat el procediment es va concedir audiència a la mercantil urbanitzadora i a la seua entitat avaladora.  
Quant al termini màxim legal per a resoldre i notificar el procediment, en haver-se iniciat aquest sota la vigència de la Llei 5/2014, LOTUP, opera per a això el termini de sis mesos. Així, iniciat el procediment de resolució del conveni per acord plenari de 3 de setembre de 2015 se n'ha de produir la caducitat transcorreguts sis mesos. Ha d'advertir-se que l'autoritat consultant amb data 21 de desembre de 2015 va suspendre l'esmentat termini legal de conformitat amb l'article 42.5.c de la Llei 30/1992.  
I pel que fa al dictamen del Consell de Territori i Paisatge, la disposició transitòria quarta de la Llei 5/2014, esmentada, assenyala:  
1. Els programes d'actuació adjudicats amb anterioritat a l'entrada en vigor de la present llei s'han de regir, quant als seus efectes, compliment i extinció, inclosa la seua duració i règim de pròrrogues, per la normativa que li resultava d'aplicació abans de l'entrada en vigor d'aquesta llei.  
2. No obstant això, en el procediment de resolució o pròrroga del programa d'actuació integrada o aïllada no s'ha de sol·licitar dictamen del Consell Superior de Territori i Urbanisme o òrgan que exercia les seues funcions.  
En conseqüència, no ha de sol·licitar-se l'esmentat dictamen.  
Per tot l'anterior, vist l'informe de la Tresoreria municipal, l'informe proposta de la cap de la secció II i d'acord amb el Consell Jurídic Consultiu de la Comunitat Valenciana i el dictamen favorable de la Comissió Informativa d'Urbanisme i Medi Ambient municipal, el Ple d'aquest Ajuntament, com a òrgan competent acorda:  
Primer. Desestimar les al·legacions formulades en data 30 d'abril de 2014 (RE 6322) per Cayetana Monsonís Blanch, en representació d'Urbasur Siglo XXI, SL; desestima així mateix la sol·licitud de suspensió de l'execució del programa d'actuació integrada de la unitat d'execució B-2, pels motius assenyalats en la part expositiva del present acord.  
  
Segon. Inadmetre les al·legacions formulades en data 22 d'octubre de 2015 (RE 13460) per José Antonio Lanaquera Guardiola, en qualitat d'apoderat de la Societat de Garantia Recíproca de la Comunitat Valenciana, per extemporànies.  
Tercer. D'acord amb el Consell Jurídic Consultiu de la Comunitat Valenciana, resoldre el conveni urbanístic de 15 de juny de 2006 subscrit entre aquest Ajuntament de Borriana i la mercantil Urbasur Siglo XXI, SL, amb CIF W05326259, rescindint l'adjudicació de la condició d'agent urbanitzador del programa d'actuació integrada per al desenvolupament de la unitat d'execució B-2 del pla general de Borriana, atés que queda acreditat en l'expedient l'incompliment culpable de les seues obligacions contractuals, concorrent la causa de resolució prevista en l'article 111.e del Text Refós de la Llei de Contractes de les Administracions Públiques.  
Quart. Confiscar la garantia de promoció dipositada el 12 d'abril de 2006 en la Tresoreria Municipal per la mercantil Urbasur Siglo XXI, SL, amb CIF N90710371 (núm. registre d'avals 1422) per import de 78.306,71 euros.  
Cinqué. Cancel·lar la programació de l'àmbit de la unitat d'execució B-2 del pla general de Borriana, aprovat per Acord plenari de 31 de de gener de 2006, i incoar les actuacions necessàries per a acordar una nova programació de l'esmentada unitat d'execució, per gestió directa, afectant els béns i recursos resultants de la liquidació de la programació cancel·lada a executar la que la substituïsca.  
Sisé. Comunicar al Consell Jurídic Consultiu de la Comunitat Valenciana el present acord, en compliment del que preveu l'article 7 del Reglament d'aquell Consell, aprovat per Decret del Govern Valencià 138/1996, de 16 de juliol.  
Seté. Publicar el present acord en el Diari Oficial de la Comunitat Valenciana, prèvia remissió d'un certificat d'aquest a la Conselleria d'Habitatge, Obres Públiques i Vertebració del Territori per a la seua constància i publicitat en el Registre Autonòmic de Programes d'Actuació Integrada i Agrupacions d'Interés Urbanístic, d'acord amb el que preveu l'article 163.6 de la Llei 5/2014, de 25 de juliol, de la Generalitat, d'ordenació del territori, urbanisme i paisatge, en relació amb la disposició addicional tercera del Decret 8/2016, de 5 de febrer, pel qual s'aprova el Reglament dels òrgans territorials i urbanístics de la Generalitat.  
Huité. Iniciar els tràmits per a la liquidació de l'obra d'urbanització de la unitat d'execució B-2 del pla general, concedint a Urbasur Siglo XXI, SL un període d'audiència de 10 dies naturals, comptadors de la recepció d'aquest, perquè preste la seua conformitat o manifeste els inconvenients que crega oportuns a la proposta de liquidació informada per l'enginyer de camins municipal el 12 de febrer de 2014 i transcrita en la part expositiva d'aquest acord.  
Nové. Iniciar la instrucció d'un procediment contradictori per a la determinació dels danys i perjudicis causats per l'incompliment culpable d'Urbasur Siglo XXI, SL de les seues obligacions com a urbanitzador del programa d'actuació integrada per al desenvolupament de la unitat d'execució B-2. A aquest efecte, es concedeix als titulars de drets en terrenys inclosos en l'àmbit de l'esmentada unitat d'execució un període d'audiència de 20 dies hàbils perquè presenten tota la documentació que entenguen pertinent en defensa dels seus drets, que puga justificar el reconeixement a favor seu de compensacions econòmiques amb càrrec a la garantia prestada per aquesta mercantil, així com les dades bancàries necessàries per a procedir a la satisfacció d'aquests.  
Desé. Notificar aquest acord als interessats en l'expedient, i significar-los que contra els seus dispositius primer a seté es pot interposar, en el termini d'un mes comptador des de la seua notificació, recurs potestatiu de reposició davant del Ple d'aquest Ajuntament o, en el termini de dos mesos, recurs contenciós administratiu davant de la sala d'aquesta jurisdicció del jutjat d'aquesta jurisdicció de Castelló, de conformitat amb allò que disposen l'article 116.1 de la Llei 30/1992, de 26 de novembre, i els articles 10 i 46 de la Llei 29/1998, de 13 de juliol.»  
  
  
Borriana, 21 d'abril de 2016.- L'alcaldessa presidenta: María José Safont Melchor.